題河沙寺西崖
作者：姚勉
朝代：宋

paragraphs: 河沙古寺臨江干，山如蜿蜒翠龍蟠。
入門雙石踞虎豹，排雲萬竹森琅玕。
山中有景開屏面，路入西崖羊角轉。
一湖橫陳白於銀，一溪西來浄如練。
僧言此處好結亭，孔方絕交呼不應。
竹陰深中即亭子，風月爲戶雲爲櫺。
寄貲錄事今豈少，不日誅茅坐林杪。
飯餘曳杖一登臨，看盡青天沒飛鳥。
晚天落日浮湖光，漁舟相連鴻鴈行。
浩歌橫笛互相答，底處更欲求瀟湘。
荷山對面不盈咫，門前吾家錦江水。
何時亭子高崔嵬，年年釣蓑爲此來。